พิษศก.ยุโรปกดบาทอ่อนทรุดแล้ว2%
วิกฤตหนี้ยุโรปทำพิษ กดบาทอ่อนค่าลงแล้ว 2%
16 ก.ย. 2554

วิกฤตหนี้ยุโรปทำพิษ กดบาทอ่อนค่าลงแล้ว 2% 
น.ส.วงษ์วธู โพธิรัชต์ ผู้อำนวยการอาวุโส ฝ่ายตลาดการเงินและบริหารเงินสำรอง ธนาคารแห่งประเทศไทย (ธปท.) กล่าวว่า ขณะนี้เงินบาทอ่อนค่าลงมาอยู่ที่ระดับ 30.2530.30 บาทต่อเหรียญสหรัฐ ถือเป็นการปรับตัวอ่อนค่าลงทั้งภูมิภาค เนื่องจากนักลงทุนมีการนำเงินกลับไปลงทุนสินทรัพย์เสี่ยงในสหรัฐ หลังปัญหากรีซได้ปะทุขึ้นมาอีกครั้ง 
“ตอนนี้ภาวะความเสี่ยงพันธบัตรที่มีสินทรัพย์ด้อยคุณภาพหนุนหลัง (ซีดีเอส) ก็สูงขึ้นไปอีก ขณะที่สถานการณ์หนี้ในยุโรปก็แย่ลงไปอีก ส่วนสหรัฐก็ยังดูไม่ดีนัก ตลาดเลยรอดูว่ามาตรการ QE3 จะมีหรือไม่ และเริ่มมีการหนีจากสินทรัพย์ที่มีความเสี่ยงแล้วไปลงทุนในเงินเหรียญสหรัฐและหุ้นในตลาดเกิดใหม่น่าจะดีกว่า” น.ส.วงษ์วธู กล่าว
น.ส.วงษ์วธู กล่าวด้วยว่า การอ่อนค่าของเงินบาทเมื่อเทียบกับเงินสิงคโปร์ มาเลเซีย เกาหลีใต้ ถือว่าอ่อนค่าลงน้อยกว่า
ศูนย์วิจัยเศรษฐกิจและธุรกิจ ธนาคารไทยพาณิชย์ เปิดเผยว่า ค่าเงินบาทอ่อนค่าลงมาแล้ว 2% นับจากเดือน ก.ค. และมีแนวโน้มจะอ่อนค่าลงไปอีก เพราะวิตกกับข่าวทางลบในยุโรปและการลดความน่าเชื่อถือของธนาคารเครดิต อะกริกอล ธนาคารโซไซเต เจนเนอรัล ธนาคารอันดับ 1 และ 2 ของฝรั่งเศส